CELEX: 32012D0030
Language: el
Date: 2012-12-10 00:00:00
Title: 2012/832/ΕΕ: Απόφαση της Ευρωπαϊκής Κεντρικής Τράπεζας, της 10ης Δεκεμβρίου 2012 , που τροποποιεί την απόφαση ΕΚΤ/2010/21 σχετικά με τους ετήσιους λογαριασμούς της Ευρωπαϊκής Κεντρικής Τράπεζας (ΕΚΤ/2012/30)

22.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 356/93
            
         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 10ης Δεκεμβρίου 2012
   που τροποποιεί την απόφαση ΕΚΤ/2010/21 σχετικά με τους ετήσιους λογαριασμούς της Ευρωπαϊκής Κεντρικής Τράπεζας
   (ΕΚΤ/2012/30)
   (2012/832/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας, και ιδίως το άρθρο 26.2,
   Εκτιμώντας τα ακόλουθα:
   
               (1)
            
            
               Η απόφαση ΕΚΤ/2010/21, της 11ης Νοεμβρίου 2010, σχετικά με τους ετήσιους λογαριασμούς της Ευρωπαϊκής Κεντρικής Τράπεζας (1) καθορίζει τους κανόνες για την κατάρτιση των ετήσιων λογαριασμών της Ευρωπαϊκής Κεντρικής Τράπεζας (ΕΚΤ).
            
         
               (2)
            
            
               Το άρθρο 3 της απόφασης ΕΚΤ/2010/21 ορίζει ότι οι βασικές λογιστικές παραδοχές που καθορίζονται στο άρθρο 3 της κατευθυντήριας γραμμής ΕΚΤ/2010/20, της 11ης Νοεμβρίου 2010, σχετικά με το νομικό πλαίσιο για τη λογιστική παρακολούθηση και την υποβολή χρηματοοικονομικών εκθέσεων στο ευρωπαϊκό σύστημα κεντρικών τραπεζών (2) ισχύουν και για τους σκοπούς της απόφασης ΕΚΤ/2010/21. Αυτό ισχύει μεταξύ άλλων για το άρθρο 3 στοιχείο γ) της κατευθυντήριας γραμμής ΕΚΤ/2010/20 όσον αφορά τα μεταγενέστερα του ισολογισμού γεγονότα, σύμφωνα με το οποίο στην περίπτωση γεγονότων που λαμβάνουν χώρα στο διάστημα μεταξύ της ημερομηνίας κλεισίματος του ετήσιου ισολογισμού και της ημερομηνίας έγκρισης των οικονομικών καταστάσεων από τα αρμόδια όργανα, πραγματοποιείται προσαρμογή των στοιχείων του ενεργητικού και παθητικού, εφόσον τα εν λόγω γεγονότα επηρεάζουν την κατάσταση των ως άνω στοιχείων την ημερομηνία κλεισίματος του ισολογισμού.
            
         
               (3)
            
            
               Είναι ανάγκη να διευκρινιστεί αναφορικά με τους ετήσιους λογαριασμούς της ΕΚΤ ότι τα μεταγενέστερα του ισολογισμού γεγονότα θα πρέπει να λαμβάνονται υπόψη μόνον έως την ημερομηνία έγκρισης της έκδοσης των οικονομικών καταστάσεων, ήτοι έως την ημερομηνία κατά την οποία η εκτελεστική επιτροπή εγκρίνει την υποβολή των ετήσιων λογαριασμών της ΕΚΤ στο διοικητικό συμβούλιο προς έγκριση από το τελευταίο.
            
         
               (4)
            
            
               Η απόφαση ΕΚΤ/2010/21 θα πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποίηση
   Το άρθρο 3 της απόφασης ΕΚΤ/2010/21 αντικαθίσταται από το ακόλουθο κείμενο:
   
      «Άρθρο 3
      Βασικές λογιστικές παραδοχές
      Οι βασικές λογιστικές παραδοχές που καθορίζονται στο άρθρο 3 της κατευθυντήριας γραμμής ΕΚΤ/2010/20 ισχύουν και για τους σκοπούς της παρούσας απόφασης. Κατά παρέκκλιση από την πρώτη πρόταση του άρθρου 3 στοιχείο γ) της κατευθυντήριας γραμμής ΕΚΤ/2010/20, τα μεταγενέστερα του ισολογισμού γεγονότα λαμβάνονται υπόψη μόνον έως την ημερομηνία κατά την οποία η εκτελεστική επιτροπή εγκρίνει την υποβολή των ετήσιων λογαριασμών της ΕΚΤ στο διοικητικό συμβούλιο προς έγκριση από το τελευταίο.».
   
   Άρθρο 2
   Έναρξη ισχύος
   Η παρούσα απόφαση αρχίζει να ισχύει την 31η Δεκεμβρίου 2012.
   
      Φρανκφούρτη, 10 Δεκεμβρίου 2012.
      
         
            Ο Πρόεδρος της ΕΚΤ
         
         Mario DRAGHI
      
   
   
      (1)  ΕΕ L 35 της 9.2.2011, σ. 1.
   
      (2)  ΕΕ L 35 της 9.2.2011, σ. 31.